KYK: Demi-Leigh se knoets! | Netwerk24
KYK: Demi-Leigh se knoets!
Deur Ügen Vos 10 Januarie 2019 22:17
Demi-Leigh Nel-Peters, gewese Mej. SA en Mej. Heelal, se Amerikaanse kêrel het ’n knewel van ’n verloofring aan haar vinger gesteek.
Demi-Leigh wys die knoets wat aan haar ringvinger pryk. Foto: Instagram
Nel-Peters het die nuus Donderdagaand op haar Instagram-rekening bekend gemaak en ’n foto gedeel van haar aanstaande man wat die groot vraag op sy knieë vra.
Tim Tebow (30), die man wat haar hart gesteel het, is net soos Demi-Leigh ’n uitgesproke Christen. Hy is ’n oud-Amerikaanse voetbalspeler wat tans professioneel bofbal speel en het onlangs ’n motiveringsboek uitgegee.
Hy het die ring van 7,25 karaat aan haar vinger gesit terwyl die Suid-Afrikaner, Matthew Mole, wat Tebow spesiaal vir die groot vraag laat invlieg het, gesing het.
Nel-Peters het in September verlede jaar Tebow op sosiale media geluk gewens met die boek, getiteld This Is the Day: Reclaim Your Dream. Ignite Your Passion. Live Your Purpose.
Huisgenoot het vroeër berig Tebow kon tydens ’n onderhoud met die sportskanaal ESPN nie uitgepraat raak oor die vrou in sy lewe nie. “Sy is regtig ’n spesiale meisie en ek is baie gelukkig en geseënd dat sy in my lewe gekom het,” het hy aan die ESPN-aanbieder Pedro Gomez gesê.
Tebow is in 2014 deur die tydskrif People as een van die sexyste mans op aarde bestempel.
Meer oor: Tim Tebow | Demi-Leigh Nel Peters | Verlowing | Mej. Sa | Sportster | Mej. Heelal
KYK: Demi-Leigh se familie kuier te lekker by liefie